Zagreb, 23. srpnja 2019.g.

**Z A P I S N I K**

sa **57. sjednice** Povjerenstva za odlučivanje o sukobu interesa održane dana 23. srpnja 2019. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Tončica Božić, Tatijana Vučetić i Aleksandra Jozić-Ileković

**ODSUTAN:** Davorin Ivanjek

**Iz Ureda Povjerenstva:** Ivan Matić

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 56. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red te predlaže da se dnevni red dopuni s toč. 3. Davanje mišljenja u predmetu **M-105/19, na zahtjev dužnosnice ELENE PUH BELCI, zamjenice gradonačelnika Grada Pule.** Utvrđuje se da članovi Povjerenstva jednoglasno prihvaćaju ovakav dopunjeni prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-103/19 na zahtjev dužnosnika PERICE HAJDAROVIĆA, općinskog načelnika Općine Podturen,** iznosi predmet i navodi da je dužnosnik podnio zahtjev za mišljenjem u kojem navodi kako je njegov zamjenik zaposlen u trgovačkom društvu koje se javlja na postupke nabave koje objavljuje Općina Podturen te slijedom navedenog traži mišljenje Povjerenstva. Izvjestiteljica predlaže da se donese mišljenje da sukladno odredbama ZSSI-a nema zapreke da trgovačko društvo u kojem je zaposlen dužnosnik Vladimir Kodba, zamjenik općinskog načelnika Općine Podturen, bude ponuditelj u postupcima javne ili jednostavne nabave koje provodi Općina Podturen, pod uvjetom da navedeni dužnosnik bude isključen iz svih poslova vezanih za postupak nabave robe, usluga ili radova koje na tržištu nudi trgovačko društvo u kojem je zaposlen, kao i od poslova provedbe i nadzora poslovnog odnosa u slučaju da isti nastane. Izvjestiteljica također predlaže da se predmetnim mišljenjem dužnosnici Perica Hajdarović i Vladimir Kodba upute da u postupcima jednostavne nabave Općina Podturen ne stupa u poslovni odnos s navedenim trgovačkim društvom izravnom pogodbom neovisno o vrijednosti nabave, već da, ukoliko će se poziv za dostavu ponude uputiti istom trgovačkom društvu, na dostavu ponude budu pozvana najmanje 3 gospodarska subjekta, kao i da, u slučaju stupanja u poslovni odnos s istim trgovačkim društvom, o ovoj okolnosti i činjenici bude obaviješteno Općinsko vijeće te građani putem službene mrežne stranice Općine Podturen.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **M-104/19 na zahtjev dužnosnice KRISTINE VLAIĆ BUBALO, zamjenice gradonačelnika Grada Skradina** iznosi predmet i navodi da je dužnosnica podnijela zahtjev za mišljenje u kojem navodi kako njen brat, direktor trgovačkog društva FREE STYLE J.D.O.O., planira organizaciju glazbenog koncerta na nogometnom igralištu koji je u vlasništvu Grada Skradina, za dan 31. kolovoza 2019.g. Navedeni treba zatražiti od Grada Skradina suglasnost za održavanje koncerta te s njim sklopiti neposredni naplatni Ugovor koji u ime Grada Skradina potpisuje gradonačelnik Grada Skradina, a bez raspisanog natječaja. Slijedom navedenog, dužnosnica traži mišljenje i uputu za daljnje postupanje. Izvjestiteljica predlaže da se donese mišljenje sukladno članku 18. ZSSI-a da nema zapreke da Grad Skradin stupi u poslovni odnos s trgovačkim društvom FREE STYLE j.d.o.o. pod uvjetom da dužnosnica gradonačelniku Grada Skradina i članovima Gradskog vijeća Grada Skradina deklarira okolnost da predmetno trgovačko društvo namjerava zatražiti od Grada Skradina suglasnost za održavanju glazbenog koncerta s naznakom činjenice da je jedini član/osnivač društva i osoba ovlaštena za zastupanje brat dužnosnice. Istu okolnost dužnosnica je dužna javno objaviti na internetskim stranicama Grada Skradina te se nadalje dužna izuzeti od svakog, pa i posrednog, oblika sudjelovanja u sklapanju predmetnog ugovora o održavanju glazbenog koncerta na nogometnom igralištu u vlasništvu Grada Skradina. Dužnosnica, odnosno Grad Skradin dužni su prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-105/19, na zahtjev dužnosnice ELENE PUH BELCI, zamjenice gradonačelnika Grada Pule** iznosi predmet i navodi da je dužnosnica podnijela zahtjev za mišljenjem u kojem navodi kako je Grad Pula objavio javni Natječaj za prodaju neizgrađenog građevinskog zemljišta za izgradnju stambenih, poslovnih i drugih građevina za 16 lokacija (natječaj u prilogu). Natječaj za prodaju nekretnina provest će se usmenim javnim nadmetanjem 24. srpnja 2019.g. Budući da je otac dužnosničinog supruga (svekar) zainteresiran za kupnju jedne nekretnine iz natječaja, on bi pristupio javnom nadmetanju uz plaćanje jamčevine, pa u vezi toga traži mišljenje Povjerenstva. Izvjestiteljica predlaže da se donese mišljenje kako sukladno odredbama ZSSI-a nema zapreke da se svekar dužnosnice prijavi i sudjeluje u Javnom natječaju te da ukoliko bude najpovoljniji ponuditelj kupi predmetnu nekretninu. Međutim, u cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristila radi ostvarivanja privatnih interesa člana obitelji, Izvjestiteljica predlaže da se Mišljenjem uputi dužnosnica da o činjenici da je ponudu za nekretninu u vlasništvu Grada Pule podnio njen svekar obavijesti gradonačelnika i Gradsko vijeće Grada Pule te da se u cijelosti izuzme iz svih eventualno povjerenih radnji vezanih uz provedbu istog javnog natječaja, od sklapanja ugovora o kupoprodaji i od nadzora provedbe ugovora.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,00 sati.

**Zapisnik sastavio**

**Savjetnik u Uredu Povjerenstva: Predsjednica Povjerenstva:**

**Ivan Matić, dipl.iur. Nataša Novaković ,dipl.iur.**